Геруин Уилямс
Обет

Превод от английски: Елена Алексиева, 2002

chitanka.info

Защото ти си още пеленаче,

изхвърлено от топлата утроба;

защото три кила си на везните,

а цял тон грижи в моята прегръдка;

защото очите ти не спират да предават

загадъчни телекси помежду ни;

защото с тези сплетени ръчички

приличаш на злочестник, молещ прошка;

заради всичко това ти, Маргид Елън,

сирена си, проблясваща в ума ми;

линейка аз съм, вечно полетяла,

посред метеж, сред слънце или зима,

от изгрев чак до среднощ душна —

готов при теб на помощ да притичам.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.